УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ОДЕЉЕЊЕ ЗА ПЕДАГОГИЈУ И АНДРАГОГИЈУ

Београд

26.01.2021.

Саопштење Студената педагогије поводом насиља над децом и младима

На основу актуелних дешавања у нашој земљи, иницираних упитним делима угледног члана друштва и водитеља школе глуме за децу и младе, као педагози чија је професионална одговорност да штите и заговарају најбољи интерес детета, дужни смо да се обратимо јавности како бисмо указали на опасност „педагошких метода“ које се везују за изнети случај и како бисмо указали на ширу присутност проблема у другим контекстима васпитне праксе. Сматрамо да је за сваког професионалца који обавља позив придржавање етичког кодекса нужност. Разматрајући етички кодекс педагога, изнет и верификован од стране *Педагошког друштва Србије*, у датом саопштењу позивамо се на следеће тачке:

- Однос према професионалној слободи и угледу:

1. Педагози треба да се понашају у складу са својом функцијом која је јавна и која укључује примену одређених стандарда.
2. Педагози треба да се професионално понашају, што значи непристрасно, објективно, независно, без дискриминације по било ком основу као што су полна, расна, верска, национална или нека друга припадност.
3. Педагози треба да се боре за поштовање основних права људи уз уважавање и поштовање права других, свуда где се за тим укаже прилика.

- Однос према другом лицу:

1. Педагог не сме да својим радом утиче на непоштовање личног и професионалног достојанства или се издиже над добробити појединца или групе зарад личних, стручних или ван стручних циљева.
2. Педагог не сме да злоупотреби свој положај у односу на друга лица.
3. Педагог је дужан да своје стручне компетенције стави у службу оних којима је његова помоћ потребна.

Етички принципи којима се, као педагози, у свом деловању водимо почивају на перспективи која уважава права деце и младих, препознајући и подржавајући њихове снаге и индивидуалност. Наша улога огледа се најпре у томе да штитимо најбољи интерес деце и младих на начин који њих саме оснажује у погледу препознавања властитих вредности и потенцијала.

Педагошке методе темеље се на поштовању достојанства детета или младе особе и уважавању његовог/њеног права да се осећа добро са својим особеностима, односно као биће вредно по себи. Оне подразумевају инклузивну праксу утемељену на вери у могућности деце и младих, са настојањем да их подржимо градећи сигурно окружење за њихово учење и развој.

У складу са наведеним етичким принципима као темељима сваке хуманистичке науке, нужно је исказати став према којем такозване педагошке методе, примењиване у конкретном случају школе глуме на који реферишемо, а које укључују ниподаштавање идентитета и потенцијала деце и младих, дискриминисање, омаловажавање и вређање, непоштовање јединствености и неприхватање различитости, илуструју све оно што педагогија није и што у својој бити никада не сме постати. Наведени поступци не смеју се разумети и подржавати у функцији заговарања традиције, дисциплине и ауторитета у педагошком раду, јер упућују на опасност кривотворног тумачења како природе детета тако и педагогије саме, чинећи штету деци и младима, и педагошкој пракси једнако. Мада се такво „челично васпитање“ у овом тренутку разматра у контексту ваншколских пракси, желимо да укажемо на његову распрострањеност и у породичним, предшколским, школским и другим контекстима, у којима је једнако важно да препознамо и адекватно реагујемо на ову врсту друштвеног проблема. Поред тога, важно је нагласити да су родитељи први васпитачи детета и као такви не смеју бити изопштени из ситуација и утицаја васпитно-образовног карактера које над њиховом децом спроводе појединац или институција, већ је неопходно да буду упознати са свим активностима и да им се омогући укључивање у планирање и реализацију истих. С тим у вези, упућујемо критику и позив да се, на индивидуалном и колективном плану, освесте разлике које постоје међу праксама рада са децом и младима, као и последице које из негативних и неадекватних пракси могу проистећи.

Педагогија је, према нашем уверењу, увек вредносно оријентисана. У центру сваког односа који се гради у образовном контексту и сваке активности која је покренута налази се добробит - као право детета или младе особе да буде добро, *овде* и *сада*, не у значењу припремe за живот и не у контексту конкурентности на тржишту рада. Свако спомињање припреме за живот која подразумева ,,челичење" и строгоћу, са акцентом на физичком и вербалном насиљу, пасивизира појединца и доприноси једино одржању постојећих хијерархија - како у образовној, тако и у широј друштвеној пракси.

Добробит представља окосницу васпитно-образовног процеса и упућује нас да уважимо децу и младе као носиоце властитог живота и активне учеснике у животу друштва. Као нарочиту вредност педагогија поставља осећање деце и младих да су јединствени и вредни по себи. *Kонвенција о правима детета*, чији је Република Србија потписник, као једно од основних права предвиђа право на самоодређење. Сматрамо да се сваким обликом сексуалног и било ког другог вида насиља над децом и младима то право крши и поништава. Дете „са правима“ јесте моћно, али је истовремено и рањиво. Дете не може самостално штитити и бранити своја права, нити ћемо као друштво успети у заштити права детета искључиво јачајући децу да препознају и одупру се насиљу. Поштовање права детета је друштвена одговорност - одговорност васпитно-образовних институција и носилаца различитих програма рада са децом и младима. Због тога се наше обраћање односи:

* на носиоце образовне политике, да допринесу да сви различити програми рада са децом буду у надлежности Министарства просвете, науке и технолошког развоја, те да буду праћени од стране надлежног Министарства;
* на све васпитно-образовне институције у којима постоји асиметрија моћи, јер верујемо да је суштина моралне одговорности нас одраслих, чија је позиција у пракси привилегована, да будемо свесни и осетљиви на ове неједнакости и спречимо злоупотребе наведене позиције.

Желимо да упутимо апел родитељима, васпитачима, наставницима и професорима, носиоцима образовне политике, да на сваки облик сумње на постојање одређеног вида злоупотребе и насиља над децом и младима реагују, имајући у виду то да људи чине институције, и да је одговорност подједнако поједнична и друштвена , а да смо у случају одабира да ћутимо сви саучесници.

Студенти педагогије